Рођен у Јапаги код Липика 12. новембра 1912. Школовао се у Загребу за учитеља. Као учитељ радио је у Славонији пре рата. У Априлском рату је имао чин капетана. После рата је побегао у Београд, где је касније ступио у Љотићеве добровољачке одреде. Прво је био иследник у 12. добровољачком одреду, а касније је био заменик команданта 4. одреда (до априла 1942). Напустио је СДК почетком 1943. После се бавио политичким радом у оквиру Збора. Када су се остаци СДК и Специјалне полиције повукли у Словенију, Гестапо је почео да припрема Ловачке групе Југоисток, обавештајно-терористичке групе састављене од српских квислинга из редова љотићеваца и четника и Немаца са циљем убацивања у Србију ради вршења диверзија, терористичких напада и саботажа. Ради успешног извођења операција, повезали су се с генералом Михаиловићем, који је тада био у Босни.